钦定古今图书集成/明伦汇编/氏族典/第175卷 > 钱士升
## 钦定古今图书集成/明伦汇编/氏族典/第175卷 > 钱士升

按《明外史钱龙锡传》：“钱士升，字抑之，嘉善人。万历四
十四年，殿试第一，授翰林修撰。天启初，乞假归。久之，
进左中允，不赴。魏大中、赵南星被难，并为营护。崇祯
元年，起少詹事，掌南京翰林院。明年，以詹事召。会座
主钱龙锡被逮，送之河干，即谢病归。起南京礼部右
侍郎。六年九月，召拜礼部尚书兼东阁大学士，参预”
机务。初，龙锡之狱，论者直温体仁而恶周延儒。士升
本出龙锡门，自是归心体仁。体仁因引与共政。帝操
切体仁，以刻薄佐之，士升颇以为非。上献《宽、简》《虚、平》
四箴，大指讥切时政。帝优旨报闻，意殊不怿也。无何，
武生李琎请括江南富户充饷。士升恶之，拟旨下刑
部提问。帝不许，发改拟。体仁遂轻拟以进。士升曰：“此
乱本也，当以去就争。”疏入，而琎已下法司提问，乃降
严旨责士升沽名。士升惶惧，引罪乞休，帝即许之。初，
士升为体仁所引，体仁欲有所为，每令士升先发。及
体仁欲既遂，弃之若遗。士升弟士晋，抚云南，著贪声，
为部民所讦。体仁即拟严旨，欲因弟以去其兄。命下
而士晋已卒，事乃已。至是，士升两疏忤旨，遂去。《国变》
后七年卒。